
REFERINTE ISTORICO-LITERARE 


... În afară de Iorgu de la Sadagura si de Sánziana si Pepelea, izbutesc 
să învingă vremea peripetiile cucoanei Chirita (Chiriţa în laşi sau două 
fete ş-o neneacă, Chiriţa în provincie, Cucoana Chiriţa în balon)... 


George CĂLINESCU, Istoria literaturii române de la origini până 
în prezent. Ediţia a II-a, revăzută şi adăugită. Editura Minerva, 
Bucureşti, 1986, p. 314. 


Rusaliile, cum s-a numit până la urmă comedioara într-un act Satul 
lui Cremene, se încadra în aceeaşi camanie de denuntare a adversarilor 
reformelor urmărite de Cuza. Aici îşi făceau loc, desigur, şi unele limite ale 
viziunii lui Alecsandri asupra ţăranilor, dar nu e mai puţin adevărat că în 
Răzvrătescu el satiriza pe ucenicii lui Clevetici, clientela şi instrumentele 
marilor demagogi de la centru, care începe să imite metodele dascălilor 
lor şi să creeze acea dezgustătoare şcoală a aşa-zisului liberalism românesc, 
care, ceva mai târziu, avea să indigneze şi pe Caragiale. În Rusaliile scriitorul 
adăuga criticii demagogiei o critică nu mai puţin severă la adresa 
exagerărilor latiniste ale etimologiştilor ardeleni şi, în genere, la adresa 
falsului patriotism izvorând din exaltarea originii noastre romane, pe 
care Kogălniceanu de altfel îl combătuse de la 1843. 


G. C. NICOLESCU, Viaţa lui Vasile Alecsandri. Ediţia a doua, 
revăzută. Editura pentru literatură, Bucureşti, 1965, p. 423. 


... De-a lungul a cincizeci de ani Alecsandri a intuit care este locul 
teatrului în cultura românească, ce anume direcţii trebuie să urmeze. În 
1840 trăia febra luptei pentru statornicirea unor instituţii artistice şi 
pentru crearea unui repertoriu original. Improvizat chiar, localizat, dar 
având rolul unui stimul pentru scriitori şi al unui ferment pentru intere- 
sul publicului. Pe măsură ce trec anii, pe măsură ce teatrul începe să aibă 

un ecou din ce în ce mai amplu şi mai persistent, fiind acum una din 
tribunele opiniei publice, Vasile Alecsandri a înţeles că dramaturgia nu se 
mai poate restrânge la localizări... 

A pornit de la ideea teatrului ca tribună a adevărului, şi de-a lungul 
anilor a reafirmat adeseori această părere a sa: “fiindcă la noi nu posedăm 
încă nici libertatea tribunei, nici arma zilnică a jurnalismului, am proiec- 
tat să-mi fac din teatru un organ spre biciuirea moravurilor rele şi ridi- 
colelor societăţii noastre...” 

Alecsandri ne dă, cel dintâi, nu numai o imagine asupra stadiului 
artei noastre dramatice, dar defineşte şi poziţia sa estetică pe acest tărâm. 
Prima piedică era „limba întrebuinată până acum de traducătorii drame- 
lor franceze şi germane”, care „este o macaronadă ridicolă şi indigestă, 
care displace auzului şi nimiceşte interesul pieselor, fie cât de bine gândite.” 

Jocul actorilor „este în gradul cel mai înapoiat”. Era un adversar al 
diletantismului („nici că poate să fie altfeliu, când amatorii ce se urcă pe 
scenă sunt lipsiţi de orice cunoştinţe despre arta dramatică, de orice educaţie 
în arta dramatică”). Era deci adeptul pregătirii prealabile a actorului 
(cere înființarea unui conservator la Iaşi), pleda pentru un orizont de 
cultură şi de viaţă mai larg al acestei profesiuni. 

Íntelesese cu pătrunderea ce-i era caracteristică un fapt esenţial: „Un 
teatru perfect nu se improvizează de azi pe mâine, trebuie timp şi sacrifi- 
ciuri, şi în lipsa acestor două condiţii un autor va fi ținut a compune piese 
uşoare şi potrivite cu puterile diletantilor, şi a merge înainte treptat, punând 
un frâu imaginaţiei sale, făcând act de abnegatie..." 

Se află în aceste rânduri descris nu numai programul teatrului 
românesc, ci şi profesiunea de credinţă a unui autor lucid, care adeseori a 
trebuit să sacrifice înzestrările sale pentru a nu crea un decalaj între 
nivelul creaţiilor şi posibilităţile artistice din acea vreme. „Am fost obligat 
— spune el în 1874 — să-mi măsor zborul imaginaţiei şi al condeiului în 
nivelul puterii actorilor şi a culturii publicului.” Cu un acut simt al 
observației, Alecsandri a fost partizanul unei înaintări ritmice, în toate 
domeniile, al unui efort conjugat de ridicare a teatrului românesc. Este 
una din contribuţiile sale esenţiale pe acest tărâm. Recomanda 
traducătorilor să se ferească de „drame cu mare spectacol şi cu situaţii 
exagerate”, cerând alegerea acelor „piese plăcute, lesne de giucat, şi le va 
localiza cu măiestrie, în privirea gustului public, sau, mai bine, va com- 
pune bucăţi originale în care va introduce moravurile şi tipurile locale”. 

Sbliniindu-se adeseori influenţa teatrului francez asupra dramatur- 

giei lui Alecsandri, nu s-a observat însă că fiind, în momentul călătoriilor 
sale la Paris, martor al „lentei agonii a romantismului“. (P A. Touchard, 
Grandes Heures de Theâtre ă Paris. Librairie Academique Perrin, 1865) 
care începe în 1835, poetul nu a rămas prizonierul acestei perspective 
artistice. Interferenţa dintre drama romantică şi copilul ei bastard, melo- 
drama, o cunoaşte şi Alecsandri în timpul studillor sale pariziene. Arta 
regiei era dominată de piesele cu mare spectacol, cu decoruri încărcate, ce 
reproduceau pâna la ultimele amănunte locul acţiunii: „cu documentele 
în mână, se restituiau stilurile arhitecturale şi moda vremii. Regizorii se 
proclamau anticari. Se împingeau scrupulele până la accesorii. Pentru 
Carol al VII-lea se împrumută la muzeul artileriei o armură autentică din 
secolul al cincisprezecelea. Dar acest efort nu a dus decât la rezultate de 
suprafaţă, cărora nu le putem ascunde astăzi arbitrariul şi puerilitatea.” 
(Gaston Baty şi René Chavance, Vie de l'art theâtral, Librairie Plon, 
1951.) 

Luciditatea despre care vorbeam ca una din trăsăturile caracteristice 
ale personalităţii sale se verifică încă o dată. Spirit selectiv, nu s-a conformat 
modelor timpului : el a respins deopotrivă melodrama, ca şi concepta 
regizorală legată de epoca înfloririi ei. A văzut pe acest tărâm mai departe 
şi a făcut prin creaţia lui, ca şi prin recomandările date, primii paşi spre 
despovărarea teatrului românesc de situaţii exagerate şi a creat 
împrejurările favorabile pentru afirmarea teatrului realist. E drept, 
Alecsandri a privit teatrul şi ca un mijloc de agitație naţională şi socială. 
De aceea poate astăzi unele din piesele sale nu mai au decât o valoare 
documentară prin care putem reconstitui atmosfera epocii. Alecsandri, 
pentru care teatrul era în primul rând o tribună, a folosit creaţia sa 
dramatică în acest scop. 

„Toţi amicii noştri lucrează cu entuziasm sub impulsul acestei mari 
idei a Unirei, unii prin o propagandă verbală necurmată, alţii prin organul 
ziarelor locale şi străine, alţii prin diverse influenţe asupra spiritelor. Cát 
pentru mine, am cercat să fac din scena română un auxiliar puternic 
pentru succesul luptei noastre.” 

Desigur, din punct de vedere estetic, Alecsandri a fost partizanul 
teatrului — document soclal : „lar dacă am reuşit a crea unele tipuri 
caracteristice şi a desemna unele tipuri din viaţa noastră socială, acele 
figuri şi tablouri vor interesa poate în viitor pe oamenii ce vor avea 
curiozitatea de a studia şi cunoaşte trecutul”. 

Ilustrând etapele împlinirii teatrulul românesc în ansamblu, Vasile 
Alecsandri a parcurs şi toate treptele formării esteticii dramatice româneşri. 


268 


— Referinţe istorico-literare — 


Dacă în 1852 creaţia sa teatrală era, după cum singur spune, copia fidelă 
a unei societăţii, după aceea ideea capătă mai multe nuanţe. Şi în sfaturile 
pe care le dă lui Pantazi Ghica întrevedem o evoluţie a concepției sale 
despre teatru: „Stăruie în a studia bine caracterele, personajele dumitale, 
în a le face să vorbească limba care se potriveşte cu poziţia lor socială, în a 
construi cu dibăcie scenariile, în a evita lungimile şi a pregăti cu dibăcie 
deznodămintele. Să ai mai cu seamă în vedere că trebuie să creăm adevărata 
conversaţie în limba română, conversaţie fină, spirituală, elegantă, 
nuanțată şi originală.” 

Mal târziu, după 1880, Alecsandri a văzut ca limba românească, cu 
treizeci de ani în urmă aflată — după cum spunea chiar el — încă în faşă, 
poate exprima idei complexe şi imagini artistice elevate. Şi atunci se 
concretizează cea de-a treia fază a concepţiei sale estetice: „Nu mă las însă 
de comedia în versuri ce voi începe în curând, căci voiesc a-mi îngâna zilele 
iernii cu lucrări intelectuale”. Urmărind corespondenţa cu Ollănescu- 
Ascanio în legătură cu Fântâna Blanduziei, vom observa că ideea de 
teatru privit ca o copie fidelă nu mai revine, teatrul fiind acum pentru 
Alecsandri o creaţie ce sublimează datele realităţii. 

Iata că nu numai pe tărâmul creaţiei propriu-zise, dar şi pe acela al 
concepţiei estetice, Alecsandri a marcat drumul ascendent al dramaturgiei 
româneşti. Şi mai mult decât atât, această paralelă ne permite să subliniem 
un alt adevăr. Alecsandri n-a scris teatru din instinct, ci a dovedit o subtilă 
şi rafinată înţelegere a specificului artei dramatice, a rosturilor ei, a 
modalitátilor ei. 

Dacă acestui portret i-am mai adăuga şi alte trăsături coplementare, 
anume faptul că preferinţele sale în materie de joc actoricesc s-au îndreptat 
spre valorile autentice, că în domeniul organizării teatrului a avut idei ce 
nu şi-au pierdut valabilitatea, am putea răspunde întrebării : ce-i datorăm 
Alecsandri ? — Teatrul românesc. 


Valeriu PÂPEANU, Noi şi cei dinaintea noastră, Editura pentru 
literatură, Bucureşti, 1966, p. 139-142. 


Aşa cum în poezia lirică apariţia lui Eminescu a trecut în planul al 
doilea poezia de iubire a lui Alecsandri, comediile de satiră politică ale lui 
Caragiale au umbrit, cum era şi firesc, teatrul comic al lui Alecsandri. Nu 
însă atât de mult încât să-l anuleze, cum au socotit, într-o vreme, unii 
istoriografi. Căci începând cu Iorgu de la Sadagura, amuzantă satiră la 
adresa intelectualililor dezrădăcinați, si cu cântecelele comice, în care, 

alături de figuri pitoreşti ale trecutului, precum un lăutar ca Barbu 
Lăutarul sau un surugiu tonitruant al vechii poşte, îşi iau loc şi tipuri 
politice, retrograde, ca Sandu Napoilă, un fanfarone, ca Clevetici, ul- 
trademagogul, şi până la o comedie ca Boieri şi ciocoi sau Sánziana şi 
Pepelea, în care satira socială alternează cu feeria folclorică — teatrul lui 
Alecsandri îşi păstrează intacte nu numai virtuțile documentare, dar şi pe 
cele de artă. Altminteri, cum s-ar explica succesul de care se bucură în 
zilele noastre orice resurectie scenică, fie a mamei Angheluşa, fie a coanei 
Chiriţa, în oricare din ipostazele ei, fie a duiosului şi mustrătorului Barbu 
Lăutarul, pe care marele Liszt l-a anexat legendei? 


PERPESSICIUS, Alte menţiuni de istoriografie literară şi folclor 
(III), Bucureşti, Editura pentru literatură, 1967, p. 222. 


În genul dramatic Alecsandri a început să scrie, fără îndoială, şi din 
obligaţia de a da teatrului din Iaşi, după asumarea direcţiei lui, în 1840, 
alături de Negruzzi şi Kogălniceanu, un repertoriu. Piesele sale nu puteau 
avea atunci decât un caracter functional, inerent finalitátii lor imediate, 
care era aceea de a atrage public spre un teatru nou, experimental 
într-un fel. Cum publicul mergea la spectacole spre a se distra, era normal 
să i se ofere piese amuzante, de un comic uşor, deseori “cântecele” vesele, 
cuplete, scenete cât mai hazlii, în proză şi versuri, acompaniate de muzică. 
Preocuparea pentru calitatea artistică trecea inevitabil pe planul al doi- 
lea. Nimic mai firesc, în asemenea condiţii, decât introducerea în reperto- 
riu a tot ce era de natură să facă reprezentațiile cât mai antrenante. 
Noţiunea de proprietate literară neexistând sau având un conţinut pla- 
tonic, nimeni nu făcea nici o distincţie între produsul original şi imitație, 
traducere, adaptare, localizare. Furnizorii de piese propuneau teatrelor 
scrieri în care creaţia proprie se amesteca inextricabil cu tot soiul de 
împrumuturi. Dramaturgii îşi însuşeau din alte literaturi (si din autori de 
toată mâna) motive, subiecte, tipuri, nume, replici. Oricine lua tot ce îi 
convenea de oriunde. Singura preocupare a producătorilor unui specta- 
col era efectul de moment al acestuia. Cu timpul, Thalia română s-a 
maturizat, şi au apărut noi autori dramatici, iar cei vechi au început să 
scrie ca pentru un public mai evoluat. Gustul pentru comicul facil a 
rămas însă, şi tot astfel înclinația în această direcţie a unor scriitori, 
inclusiv Alecsandri. Rărind, după primii ani de directorat, improvizatiile, 
autorul Pietrei în casă a continuat totuşi să scrie, până după 1870, come- 
dii uşoare, de un umor ce nu implică studiul de caractere. În această 

situaţie, a întreprinde pe comediile sale cercetări de literatură comparată 
e puţin relevant. Asemenea cercetări pot fi ilustrative, dar nu sunt în 
măsură a constitui baza unor judecăţi de valoare. Singurul demers 
funcţional e acela de a verifica dacă asemenea scrieri mai au astăzi prin ce 
să procure agrement. Verificarea nu poate opera, natural, decât diferențiat, 
piesele variind calitativ, iar estimările devin fatalmente strict subiective. 
Comicul fiind, în piesele scurte, numai de limbaj şi de situaţii, rezultând 
din vervă, din echivocuri, din vorbe de spirit, calitatea lui, spre deosebire de 
a celui de caractere, e indemonstrabilă altfel decât prin reacţia individu- 
ală. Ea se exprimă prin râs, şi şansa de a râde sau măcar a zâmbi i-o 
procură cititorului aproape toate micile compuneri, reprezentabile şi azi 
în teatrul de estradă. Piesele mai lungi, ca Iorgu de la Sadagura, 1851 in 
carnaval, ciclul Chiritelor (Chiriţa în Iaşi sau două fete 5-0 neneacá, 
Chiriţa în provincie, Coana Chiriţa în balon), Sânziana şi Pepelea, 
Boieri şi ciocoi, conţin şi comic de moravuri. 


Dumitru MICU, Scurtă istorie a literaturii române, vol. I, Editura 
Iriana, Bucureşti, 1994, p. 198 — 199. 


Teatrul lui Alecsandri (a scris peste 50 de piese, 9 comedii din care 
una, Les bonnets de la comtesse, în limba franceză, în versuri, 2 proverbe 
cu cântece, 2 tablouri, 7 comedii cu cântecele comice, 2 tablouri, 7 comedii 
cu cântece, 14 cântecele comice, 4 operete, 3 vodeviluri, un dialog politic, 
3 scenete, 2 farse de carnaval, o feerie, drame, numai în parte localizat 
(după Picard, Duvert şi Lauzanne, Brisbarre şi Marc Michel, Labiche şi 
Anicet Bourgeois, Augier, Scribe, Bataille şi Rolland, Victor Hugo) e încă 
reprezentabil. 

Din teatrul comic se memorizează figurile lui Iorgu „bonjur cu plete 
lungi” care „şi-a ascuţit mintea de tocila civilizaiei” într-un centru imaginar 
de cultură (Iorgu de la Sadagura), a comisarului funcţionând ca un 
ecou față de superiorul său, Sdbiutd (1851 în carnaval), Clevetici 
ultrademagogul, Sandu Napoilă ultraretrogradul, Gură-cască, om politic, 
Paraponisitul, Kera Nastasia, pensionara veleitară din cântecelele comice, 
mai cu seamă figura cucoanei Chiriţa, soția boiernaşului de tard Grigore 
Bârzoi ot Bárzoieni din comediile Chiriţa în Iaşi sau Două fete 5-0 neneacă 
şi Chiriţa în provincie, cantoneta Cucoana Chiriţa în voiaj şi farsa de 
carnaval Cucoana Chiriţa în balon. Contesa d'Escarbagnas a lui Molière 
şi madame Angot a lui Monnier se contopesc în această mică moşiereasă 

cu ifose, personificánd arivismul micilor proprietari, provinciali dornici 
de trai bun în capitală. Ca să nu rămână mai prejos de cei de la oraş, 
Chiriţa umblă îmbrăcată în amazoand, are preceptor de franceză pentru 
odrasla ei, Guliţă, si a învăţat ea însăşi frantuzeste, traducánd în limba lui 
Molière expresiile româneşti intraductibile: „boire une cigarre”, „tambour 
d'instruction", „pour les fleurs de coucou", „parler comme l'eau". Sub 
pretext că la 1848 a pierdut „vro zăce capete de vite”, a avut friguri de 
frică şi a durut-o o măsea, vrea să devină isprăvniceasă, „să mai fantaxăsc 
şi eu pân târg, ca altele”, s-o ducă numai în „bontonuri şi tenechele”. 
Aceeaşi duce pe Guliţă la Paris „să-nveţe politica” şi dansează french- 
cancan la Mabille, riscând chiar a se „ascensiunarsi”, „hailafă”, cum e, în 
balon. Eroina e privită mai mult cu simpatie decât cu aversiune, unicul 


scop al autorului fiind hazul. 


Alexandru PIRU, Istoria literaturii române, Bucureşti, Editura 
„Grai şi suflet — cultura naţională”, 1994, p. 62. 

